RO Jurnalul Oficial al Uniunii Europene L 170/3

REGULAMENTUL (UE) 2017/1164 AL COMISIEI

din 22 iunie 2017

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de acrinatrin, metalaxil și tiabendazol din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru acrinatrin au fost stabilite în partea A din anexa III la Regulamentul (CE) nr. 396/2005. LMR-urile pentru metalaxil și tiabendazol au fost stabilite în anexa II și în partea B din anexa III la regulamentul respectiv.

(2) Pentru acrinatrin, Autoritatea Europeană pentru Siguranța Alimentară, denumită în continuare „autoritatea”, a emis un aviz motivat privind revizuirea limitelor maxime existente de reziduuri (LMR) în conformitate cu articolul 12 alineatul (1) din Regulamentul (CE) nr. 396/2005 (2). Autoritatea a propus modificarea definiției reziduurilor. În ceea ce privește LMR-urile pentru banane, pepeni galbeni, ardei, pepeni verzi, piersici și caise, autoritatea a identificat un risc pentru consumatori. Prin urmare, este necesară reducerea LMR-urilor respective. Pentru alte produse, autoritatea a recomandat creșterea sau menținerea LMR-urilor existente. Ea a concluzionat că, în ceea ce privește LMR-urile pentru fetică, scarolă, creson, rucolă, muștar vânăt, boabe de soia și toate produsele de origine animală, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, indiferent de lacunele în materie de date identificate, practicile agricole esențiale nu respectau restricțiile de aprobare referitoare la acrinatrin pentru fructele semințoase, caise, cireșe, piersici, prune, căpșuni, banane, usturoi, ceapă, tomate, ardei, vinete, bame, cucurbitacee cu coajă comestibilă, cornișoni, dovlecei, pepeni galbeni, dovleci, pepeni verzi, lăptuci, fasole (proaspătă, cu păstăi) și boabe de soia și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de cuantificare.

(3) Pentru metalaxil, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (3). Autoritatea a propus modificarea definiției reziduurilor și a recomandat reducerea LMR-urilor pentru varză cu căpățână, varză chinezească, gulii, spanac, frunze de sfeclă (sfeclă de pețiol), fasole (în stare proaspătă, cu și fără păstăi), mazăre (în stare proaspătă, cu și fără păstăi), sparanghel, praz, fasole (uscată), mazăre (uscată), lupin (uscat), semințe de in, semințe de mac, semințe de rapiță, semințe de muștar, semințe de camelină, porumb, carne și grăsime de porc, carne și grăsime de bovine, carne și grăsime de ovine, carne și grăsime de caprine, carne și grăsime de păsări de curte, lapte și ouă de păsări. Ea a concluzionat că, în ceea ce privește LMR-urile pentru grepfruturi, portocale, lămâi, lămâi verzi „lime”, mandarine, mere, pere, struguri de masă, struguri de vin, căpșuni, ceapă, ardei, boabe de soia, ficat și rinichi de porcine, ficat și rinichi de bovine, ficat și rinichi de ovine și ficat de pasăre, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru gutui, moșmoni, moșmoni japonezi, avocado, cornișoni, semințe de bumbac, boabe de orz, hrișcă, mei, ovăz, orez, secară, sorg, grâu, condimente din semințe și sfeclă de zahăr (rădăcină), nu erau disponibile informații și că era necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de cuantificare. LMR-urile pentru condimentele din fructe ar trebui stabilite ca LMR-uri temporare. Aceste LMR-uri vor fi revizuite; revizuirea va ține seama de informațiile disponibile în următorii patru ani de la data publicării prezentului regulament.

(4) Pentru tiabendazol, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (4). În ceea ce privește LMR-urile pentru mango și ciuperci de cultură, autoritatea a identificat un risc pentru consumatori. Prin urmare, este necesară reducerea LMR-urilor respective. Autoritatea a propus modificarea definiției reziduurilor pentru lapte și alte produse de origine animală. Ea a recomandat reducerea LMR-urilor pentru mere, pere, cartofi, cicori witloof/andive, porcine (mușchi și grăsime) și păsări de curte (mușchi și grăsime). Pentru alte produse, autoritatea a recomandat creșterea sau menținerea LMR-urilor existente. Ea a concluzionat că, în ceea ce privește LMR-urile pentru grepfruturi, portocale, lămâi, lămâi verzi „lime”, mandarine, gutui, moșmoni, moșmoni japonezi, kumquat, avocado, banane, papaia, cartofi, cicoare witloof/andive și pentru toate produsele de origine animală, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament.

(5) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), LMR-urile ar trebui stabilite la limita specifică de cuantificare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(6) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de cuantificare. În privința mai multor substanțe, laboratoarele menționate au concluzionat că, pentru anumite produse de bază, dezvoltarea tehnică necesită stabilirea unor limite specifice de cuantificare.

(7) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(8) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(9) Prin urmare, Regulamentul (CE) nr. 396/2005 ar trebui modificat în consecință.

(10) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt de protecție a consumatorilor. Întrucât riscul pentru consumatori nu poate fi exclus la valoarea actuală a LMR-urilor, valoarea pentru acrinatrin de 0,01 mg/kg din și de pe banane, pepeni galbeni, ardei, pepeni verzi, piersici și caise și valoarea pentru tiabendazol de 0,01 mg/kg din și de pe mango și ciuperci de cultură ar trebui să se aplice tuturor produselor de la data aplicării prezentului regulament.

(11) Înainte ca LMR-urile modificate să devină aplicabile, ar trebui acordată o perioadă de timp rezonabilă pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de modificarea introdusă prin prezentul regulament, se aplică în continuare produselor care au fost produse înainte de 21 ianuarie 2018:

1. în ceea ce privește substanța activă metalaxil din și de pe toate produsele;

2. în ceea ce privește substanța activă acrinatrin din și de pe toate produsele, cu excepția bananelor, pepenilor galbeni, ardeilor, pepenilor verzi, piersicilor și caiselor;

3. în ceea ce privește substanța activă tiabendazol din și de pe toate produsele cu excepția fructelor mango și a ciupercilor de cultură.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 21 ianuarie 2018.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 22 iunie 2017. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (EC) No 396/2005. [Aviz motivat privind revizuirea limitelor maxime existente pentru reziduurile (LMR) de acrinatrin în conformitate cu articolul 12 din Regulamentul (CE) nr. 396/2005]. EFSA Journal 2015;13(7):4203

(3) Autoritatea Europeană pentru Siguranța Alimentară; Reasoned opinion on combined review opinion on the review of the existing maximum residue levels (MRLs) for the active substances metalaxyl and metalaxyl-M. [Aviz motivat privind revizuirea mixtă a limitelor maxime de reziduuri (LMR) existente pentru substanțele active metalaxil și metalaxil-M -M] EFSA Journal 2015; 13(4): 4076.

(4) Autoritatea Europeană pentru Siguranța Alimentară; Reasoned opinion on the revision of the review of the existing maximum residue levels (MRLs) for thiabendazole [Aviz motivat privind revizuirea limitelor maxime existente pentru reziduurile (LMR) de tiabendazol]. EFSA Journal 2016;14(6):4516.